<classify> SHIRIKA la Ugavi wa Umeme Nchini Tanesco mkoa wa Pwani, linatarajia kuongeza vituo vidogo vya uzalishaji umeme ili wawekezaji wa viwanda wapate umeme wa kutosha.Akizungumza na waandishi wa habari kwenye Maonyesho ya Viwanda jana, Ofisa Mwandamizi wa Tanesco mkoa wa Pwani, Alex Mosha alisema kwa sasa mkoa unapata umeme wa megawati 80 hadi 85 ambazo zinatosheleza mahitaji lakini kutokana na kasi ya uanzishwaji wa viwanda umeme huo hautatosheleza. Alisema kuwa kuna vituo kadhaa vitakavyojengwa ili kupeleka umeme kwenye viwanda vya mkoa huo na kwamba kwa sasa wanatumia vituo vyaa Ubungo, Mlandizi na Chalinze.Vituo vipya ni Luguruni ambacho kitakuwa na transfoma mbili za MVA 60 kila moja, Zegereni ambako ndiko kwenye eneo la viwanda ambao kwa sasa wanatumia kituo cha Mlandizi. Alisema kituo cha Mlandizi ambacho kimeelemewa na kwamba watabadilisha transfoma mbili za MVA 10 na zitawekwa za MVA 20, alisema Mosha.Alisema Mkuranga wanatumia kituo cha Mbagala ambacho kimeunganishwa na ilala na Kunduchi na kwamba ikitokea tatizo Mkuranga hutumia kituo cha Bunju. Kwa mujibu wa Mosha umeme wa Bunju unakwenda Bagamoyo na Zinga hadi Chalinze kwa ajili ya wilaya hiyo ya Bagamoyo.  <topic>: kitaifa 